આયનામાં જોતાં દરેક સ્ત્રી વિચારતી હોય છે કે મારું પેટ કેટલું ઓછું હોય તો સારું લાગે? થોડીક વધુ ઊંચાઈ હોય તો વધુ સારું લાગે કે પછી વાળ થોડા લાંબા કે ટૂંકા હોવા જોઈએ. નિતંબ થોડા ભરાવદાર છે કે નહીં? પગ વધુ જાડા તો નથી લાગતાને? ચહેરા પર કરચલીઓ, ડાઘાતો નથીને? ત્વચા થોડી ખૂલતી હોય તો સારું? બજારમાં કેટકેટલી ક્રીમ મળતી હોય છે. આપણે આપણી જાતને જ જો નહીં સ્વીકારીએ તો બીજા આપણને કેવી રીતે જેવા છીએ તેવા સ્વીકારે. બજારમાં મળતી અનેક જાતની ક્રીમ કેમ લાખો રૂપિયાનો વકરો કરે છે? કારણ કે આપણે તેને ખરીદીએ છીએ. શા માટે દરેક રીતે આપણે બીજાના આંકેલા ધોરણે પાર ઊતરવાની ઈચ્છા રાખવી જોઈએ? આપણને આપણામાં વિશ્ર્વાસ ન હોવાને કારણે સતત કહેતા હોઈએ છીએ કે થોડુંક ડાયેટિંગ કરું કે થોડીક કસરત કરી લઉં તો વધુ સારી દેખાઉં. સ્વાસ્થ્ય માટે દરકાર કરવી અને દેખાવ માટે દરકાર કરવી તે બન્ને અલગ બાબત છે. અભય દેઓલ જ નહીં નંદિતા દાસ પણ ફેરનેસ ક્રીમ સામે વરસોથી ઝુંબેશ ચલાવી રહી છે. ગયા વરસથી રાજ્યસભા અને લોકસભામાં પણ ફેરનેસ ક્રીમને બૅન કરવા માટેની ચળવળ કેટલાક લોકો ચલાવી રહ્યા છે.